**Ministru kabineta noteikumu projekta “Grozījumi Ministru kabineta 2015.gada 10.februāra noteikumos Nr.77 „Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020.gada plānošanas periodā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Parlamenta un Padomes 2013.gada 17.decembra Regula (ES) Nr.1304/2013, par Eiropas Sociālo fondu un ar ko atceļ Padomes Regulu (EK) Nr. 1081/2006.Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 3., 4., 7. un 8. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts izstrādāts, ņemot vērā Eiropas Komisijas 2015.gada 18.septembra norādījumus par Eiropas Parlamenta un Padomes 2013.gada 17.decembra Regulu (ES) Nr.1304/2013 par Eiropas Sociālo fondu un ar ko atceļ Padomes Regulu (EK) Nr.1081/2006 (turpmāk – Regula Nr.1304/2013) 1.pielikuma 3.punktā noteikto kopējo tūlītējo rezultātu rādītāju uzkrāšanu, apkopošanu un ziņošanu par visiem Darbības programmas “Izaugsme un nodarbinātība” ietvertajiem specifiskajiem atbalsta mērķiem, nevis atsevišķiem kopējiem tūlītējiem rezultātu rādītājiem, par ko bijusi provizoriska vienošanās ar Eiropas Komisijas Nodarbinātības, sociālo lietu un iekļautības ģenerāldirektorāta un Finanšu ministrijas pārstāvjiem Darbības programmas izstrādes gaitā. Ievērojot minētos norādījumus, precizēts Ministru kabineta 2015.gada 10.februāra noteikumu Nr.77 „Eiropas Savienības struktūrfondu un Kohēzijas fonda projektu pārbaužu veikšanas kārtība 2014.-2020.gada plānošanas periodā” (turpmāk – MK noteikumi Nr.77) 2.pielikums “Maksājuma pieprasījums” (turpmāk – MP veidlapa), veicot šādus precizējumus:1. paplašināts iegūstamās informācijas apjoms attiecībā uz Eiropas Sociālā fonda mērķa grupu (Regulas Nr.1304/2013 1.pielikuma 3.punktā noteiktajiem kopējiem tūlītējiem rādītājiem), ko uzkrāj un iesniedz finansējuma saņēmējs.Regulas Nr.1304/2013 1. pielikuma 1.punktā noteikti dati, kas dalībvalstij par dalībniekiem jāsniedz gada īstenošanas ziņojuma ietvaros. Saskaņā ar minētās regulas 1. pielikumu dalībvalstij ir jāiesniedz arī šādi rādītāji:-migranti, dalībnieki ar ārvalstu izcelsmi, minoritātes (tostarp sociāli atstumtās kopienas, piemēram, romi),- dalībnieki ar invaliditāti,- citas nelabvēlīgā situācijā esošas personas.Atbilstoši Eiropas Parlamenta un Padomes 1995.gada 24.oktobra Direktīvas Nr.95/46/EK par personu aizsardzību attiecībā uz personas datu apstrādi un šādu datu brīvu apriti (turpmāk – Direktīva) 8.pantam, minēti dati ir īpašas kategorijas dati, t.i., atbilstoši Fizisko personu datu aizsardzības likuma (turpmāk – Likums) 2.panta 8.punktam – sensitīvie dati, kuru apstrādei ir noteikti īpaši ierobežojumi. Eiropas Komisija Regulas Nr.1304/2013 preambulas 16.punktā norādījusi, ka minētie sensitīvie dati ir nepieciešami, lai varētu izvērtēt ESF atbalsta efektivitāti, lietderību un ietekmi sociālās iekļautības veicināšanā un nabadzības apkarošanā, jo īpaši attiecībā uz tādām nelabvēlīgā situācijā esošām personām kā romi. Ievērojot Regulā Nr.1304/2013 minēto, precizējot MP veidlapu, tās E sadaļas 12.tabulā ir iekļauti šādi dati, kas ir sensitīvie dati:- Bezdarbnieki;- Migranti, dalībnieki ar ārvalstu izcelsmi, minoritātes (tostarp sociāli atstumtās kopienas, piemēram, romi);- Dalībnieki ar invaliditāti, t.sk. redzes traucējumiem, dzirdes traucējumiem, kustību traucējumiem, psihiskiem traucējumiem un cita veida invaliditāte;- Citas nelabvēlīgā situācijā esošas personas, t.sk., personas ar prognozējamu invaliditāti, no psihoaktīvām vielām atkarīgas personas un līdzatkarīgie ģimenes locekļi, ieslodzījumā esošas un no ieslodzījuma vietām atbrīvotas personas, no vardarbības cietušas personas un ģimenes un cilvēktirdzniecības upuri, bezpajumtnieki vai mājokli zaudējušas personas.Atbilstoši Direktīvas 7.pantam a) apakšpunktam un Likuma 11.panta 1.punktam, sensitīvo personas datu apstrāde ir aizliegta, izņemot, ja datu subjekts ir devis nepārprotamu piekrišanu (rakstveida piekrišanu) savu sensitīvo datu apstrādei. Ievērojot minēto, finansējuma saņēmējiem ir izstrādāts anketas paraugs, kuru aizpildot, dalībnieki sniedz Eiropas Komisijai izvērtēšanai nepieciešamos datus, tai skaitā arī sensitīvos datus. Dalībnieks, sniedzot informāciju, uz minētās anketas ar parakstu apliecina, ka piekrīt savu anketā norādīto un valsts reģistros pieejamo personas datu uzglabāšanai, apstrādei, kā arī pārbaudei, lai veiktu personas identifikāciju, kā arī piekrīt, ka normatīvajos aktos noteiktajos gadījumos, kārtībā un apjomā personas dati var tikt nodoti citām kompetentajām institūcijām to funkciju nodrošināšanai. Kā arī persona apliecina, ka tā ir informēta par anketā norādīto datu apstrādes nepieciešamību, kā arī apzinās un saprot, ka ir devis piekrišanu datu apstrādei.2. paredzēts, ka finansējuma saņēmējs datus apkopo un iesniedz sadarbības iestādē nevis reizi ceturksnī (ar katru MP veidlapu), bet reizi gadā (līdz ar pirmo kalendārā gada MP veidlapu) - šādi nodrošinot administratīvā sloga samazināšanu, galvenokārt, finansējuma saņēmējiem un gala saņēmējiem, kā arī sadarbības iestādei;3. precizēta MP veidlapa (izdalot MP veidlapas B sadaļās 3., 5. un 7.punkta apakšpunktus (tabulas) atsevišķās darblapās), nodrošinot iekļaujamās informācijas pārskatāmību, kā arī, lai sadarbības iestādei būtu tehniski ērtāk, pilnveidojot Kohēzijas politikas fondu vadības informācijas sistēmu 2014.-2020.gadam, izstrādāt risinājumu līgumu un vienošanos un rādītāju datu augšupielādei no *Excel* failiem, un nepieciešamības gadījumā veikt minēto datu augšupielādi;4. ņemot vērā, ka fizisko personu datu apstrādei, t.i., vākšanai, reģistrēšanai, ievadīšanai, glabāšanai, sakārtošanai, pārveidošanai, izmantošanai, nodošanai, pārraidīšanai un izpaušanai, bloķēšanai vai dzēšanai, normatīvajos aktos ir noteikti ierobežojumi, tad MP veidlapas apliecinājums tiek papildināts ar finansējuma saņēmēja apliecinājumu, ka tas ir informējis gala saņēmēju, ka tā personas dati tiks apstrādāti saskaņā ar Likumā noteiktajām prasībām, un attiecīgais datu subjekts ir devis savu piekrišanu datu apstrādei.5. ņemot vērā, ka vienkāršoto izmaksu gadījumā nav jāpārbauda izdevumus pamatojošie dokumenti, kas iekļaujami MP veidlapas 8.tabulā “Rēķini”, MP veidlapa papildināta ar jaunām tabulām: 8.2. tabula, kuru aizpilda, ja projektā ir paredzēti vienības izmaksas standarta likmes izdevumi un 8.3. tabula, kuru aizpilda, ja projektā ir paredzēti vienreizējie maksājumi.6. ņemot vērā to, ka ieguldījumu natūrā nepieciešamā informācija atšķiras no MP veidlapas 8.tabulā “Rēķini” iekļautiem datiem, MP veidlapa papildināta ar jaunu 8.4. tabulu ieguldījumu natūrā norādīšanai.7.veikti tehniski precizējumi.Ņemot vērā Eiropas Komisijas 2014.gada 22.septembra Īstenošanas regulas Nr.1011/2014, ar ko paredz sīki izstrādātus noteikumus, lai īstenotu Eiropas Parlamenta un Padomes Regulu (ES) Nr.1303/2013 attiecībā uz paraugiem, saskaņā ar kuriem iesniedz noteiktu informāciju Komisijai, un sīki izstrādātiem noteikumiem saistībā ar informācijas apmaiņu starp atbalsta saņēmējiem un vadošajām iestādēm, sertifikācijas iestādēm, revīzijas iestādēm un starpniekstruktūrām (turpmāk – Regula Nr.1011/2014) 6.pantu un VI pielikumā noteikto maksājuma pieprasījuma paraugu finanšu instrumentiem, kā arī Eiropas Komisijas 2014.gada 28.jūlija Īstenošanas regulas Nr.821/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1303/2013 attiecībā uz sīki izstrādātiem noteikumiem par programmas ieguldījumu pārskaitīšanu un pārvaldību, ziņošanu par finanšu instrumentiem, informācijas un komunikācijas pasākumu tehniskajiem rādītājiem, kas attiecas uz darbību, un datu reģistrēšanas un glabāšanas sistēmu (turpmāk – Regula Nr.821/2014) I pielikumā noteikto detalizēto informāciju, kas jāsniedz Eiropas Komisijai kā ziņojums, tika secināts, ka MP veidlapā ietvertā informācija attiecībā uz finanšu instrumentiem nenodrošina to datu uzkrāšanu un apkopošanu, kurus nepieciešamas iesniegt Eiropas Komisijai saskaņā ar Regulas Nr.821/2014 prasībām. Ievērojot minēto, būtu jāprecizē MP veidlapa. Tomēr, izvērtējot Regulas Nr.821/2014 pielikumā ietverto informāciju, secināms, ka, veicot nepieciešamos papildinājumus MP veidlapā, tā būs sarežģīta un finansējuma saņēmējam, kā arī sadarbības iestādei nebūs ērti lietojama. Līdz ar to MK noteikumos Nr.77 tiek noteikts, ka MP veidlapa neattiecas uz finanšu instrumentiem un fondu fondiem. Tomēr, lai nodrošinātu Regulas Nr.1011/2014 un Regulas Nr.821/2014 prasību ievērošanu, kā arī Eiropas Savienības struktūrfondu un Kohēzijas fonda regulējošo nacionālo normatīvo aktu prasības, Centrālā finanšu un līgumu aģentūra kā Eiropas Savienības struktūrfondu un Kohēzijas fonda sadarbības iestāde izstrādās atsevišķu maksājuma pieprasījumu veidlapu attiecībā uz finanšu instrumentiem un fondu fondiem, kura tiks pievienota finansēšanas nolīgumam, kuru noslēgs sadarbības iestāde un akciju sabiedrība “Attīstības finanšu institūcija ALTUM” par finanšu instrumenta īstenošanu.Finansējuma saņēmējs MP veidlapu aizpilda un iesniedz saskaņā ar sadarbības iestādes izstrādātiem norādījumiem. Saskaņā ar līgumu vai vienošanos par projekta īstenošanu MP iekļautos izdevumus pamatojošos dokumentus finansējuma saņēmējs iesniedz pēc sadarbības iestādes pieprasījuma izlases veida pārbaudes veikšanai. Sadarbības iestāde pārbauda finansējuma saņēmēja iesniegto MP veidlapu un izlases veidā MP iekļauto izdevumus pamatojošo dokumentu kopijas MK noteikumu Nr.77 50.1.apakšpunktā noteiktajā termiņā, t.i., 20 darbdienu laikā pēc MP veidlapas saņemšanas. Ņemot vērā iesniedzamo izdevumus pamatojošo dokumentu apjomus, to, ka finansējuma saņēmējam vairāki izlasē iekļuvušie dokumenti jālūdz sadarbības partneriem vai gala saņēmējiem, kas prasa finansējuma saņēmējam garāku iesniegšanas termiņu, kā arī ņemot vērā praktisko pieredzi, kad finansējuma saņēmējs neiesniedz izdevumus pamatojošos dokumentus sadarbības iestādes noteiktajā termiņā, tai skaitā arī pēc atkārtota lūguma, tad sadarbības iestāde nevar ievērot MK noteikumu Nr.77 50.1.apakšpunktā noteikto termiņu. Ievērojot minēto, MK noteikumu Nr.77 50.1.apakšpunkts tiek papildināts ar nosacījumu, ja maksājuma pieprasījumā iekļauto izdevumus pamatojošo dokumentu pārbaude tiek veikta izlases veidā, tad sadarbības iestāde MP veidlapu pārbauda un veic maksājumu 20 darbdienu laikā pēc visu pieprasīto izdevumus pamatojošo dokumentu saņemšanas. Lai netiktu pārkāpts Eiropas Parlamenta un Padomes 2013.gada 17.decembra Regula (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1083/2006 132.pantā noteiktais regulējums, sadarbības iestādei MP iekļautie izdevumus pamatojošie dokumenti finansējuma saņēmējam jāpieprasa indikatīvi 5 darbdienu laikā pēc MP saņemšanas. Ievērojot minēto, vadošā iestāde savu funkciju ietvaros kontrolēs, lai sadarbības iestāde iekšējos normatīvos aktos precīzi noregulētu termiņus, kādos finansējumam saņēmējiem tiks pieprasīti izdevumus pamatojošie dokumenti, tai skaitā atgādinājumi minēto dokumentu neiesniegšanas gadījumā un rīcību, ja lūgtie dokumenti netiek iesniegti, kā arī, lai sadarbības iestāde minētos nosacījumus ievērotu. Savukārt attiecībā uz finansējuma saņēmēju MK noteikumu projekts tiek papildināts ar jaunu punktu, nosakot termiņu, kādā finansējuma saņēmējam ir jāiesniedz izlases pārbaudei nepieciešamie izdevumu pamatojošie dokumenti. Tādejādi nodrošinot, ka visi nepieciešamie dokumenti sadarbības iestādei tiek iesniegti laicīgi un MP tiek pārbaudīti MK noteikumu Nr.77 50.punktā noteiktajos termiņos.Lai sadarbības iestāde varētu izvērtēt vidēja un zema riska projektu iepirkumu risku atbilstoši Iepirkuma uzraudzības biroja metodikas “Metodikas par iepirkumu pirmspārbaužu veikšanu sadarbības iestādei ES struktūrfondu un Kohēzijas fonda 2014.-2020.gada plānošanas periodā” 4.9.5.apakšpunktam, tiek precizēts MK noteikumu Nr.77 1.pielikums “Iepirkumu plāns”, papildinot to ar jaunu kolonnu “Līgumcenas daļa, kas attiecas uz projektu” un atbilstošu zemsvītras atsauci. Papildus minētais pielikums papildināts ar kolonnu “Piemērojams zaļais iepirkums”, tādejādi nodrošinot, ka jau plānošanas posmā tiek veikta MK noteikumos par specifiskā atbalsta mērķa īstenošanu noteikto nosacījumu izpildes uzraudzība.Ņemot vērā to, ka pārskatā par pievienotās vērtības nodokļa summām, kuras finansējuma saņēmējs 2014.–2020.gada plānošanas perioda pārskata periodā paredz iekļaut projekta attiecināmajās izmaksās, neiekļauj tās tiešās izmaksas, kuras tiek segtas saskaņā ar vienkāršotajām izmaksām, tiek precizēta MK noteikumu Nr.77 54.punkta redakcija un 3.pielikuma 2.piezīme un apliecinājums. |
| 3. | Projekta izstrādē iesaistītās institūcijas | Finanšu ministrija  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Eiropas Savienības fondu vadībā iesaistītās institūcijas un Eiropas Savienības fondu finansējuma saņēmēji. |
| 2. | Tiesiskā regulējuma ietekme uz tautsaimniecību un administratīvo slogu |  Administratīvais slogs, lai aizpildītu MP veidlapu un iesniegto to sadarbības iestādei, un attiecīgi sadarbības iestāde, ja nepieciešams, MP, kas iesniegts papīra formātā, datus ievadītu Kohēzijas politika vadības informācijas sistēmā 2014.-2020.gadam (turpmāk – KP VIS), paliek nemainīgs. Lai arī MP veidlapa papildināta ar četrām jaunām tabulām (MP veidlapas B sadaļas – 5.2., 8.2., 8.3. un 8.4.tabula), tomēr minētajās tabulās nav jauna informācija, kuru ir jāapkopo un jāiesniedz finansējuma saņēmējam. Minētajās tabulās ietvertā informācija iepriekš tika integrēta citās tabulās, bet, lai finansējuma saņēmējam būtu pēc iespējas ērtāk aizpildīt prasīto informāciju, tās tiek izdalītas atsevišķi. Līdzīgi ir arī ar tabulām, kas izdalītas jaunās atsevišķas tabulas jaunās darblapās (MP veidlapas B sadaļās 3., 5. un 7.punkta apakšpunkti (tabulas)). Savukārt MP C sadaļas 9.tabulā iekļauto informāciju par gūtiem ienākumiem ir jāiesniedz tikai pie noslēguma maksājumiem. Turklāt MP B sadaļas 7.2.tabulā informācija par rādītāju un 9.tabulā informācija par finansējuma pa avotiem procentuālo sadalījumu turpmāk vairs nebūs jānorāda. Minētais būtiski atvieglo MP aizpildīšanu. Savukārt atsevišķas MP tabulas papildinātas ar jaunām kolonnām vai skaidrojumiem, kā arī veikti tehniski precizējumi, kas kopskaitā ar iepriekšminēto nemaina administratīvo slogu.Administratīvās izmaksas attiecībā uz iepirkuma plāna un pārskata par pievienotās vērtības nodokļa summām, kuras finansējuma saņēmējs 2014.–2020.gada plānošanas perioda pārskata periodā paredz iekļaut projekta attiecināmajās izmaksās aizpildīšanu un iesniegšanu sadarbības iestādei, kā arī sadarbības iestādei administratīvās izmaksas plāna un pārskata ievadīšanai KP VIS paliek nemainīgas. |
| 3. | Administratīvo izmaksu monetārs novērtējums | **Noteikumu projekts šo jomu neskar, jo darba apjoms paliek nemainīgs.** |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja līdzdarboties MK noteikumu izstrādē, sniedzot atzinumu par to pēc noteikumu projekta izsludināšanas Valsts sekretāru sanāksmē. Turklāt noteikumu projekts pirms izsludināšanas Valsts sekretāru sanāksmē tika publicēts tīmekļa vietnē www.fm.gov.lv sadaļā sabiedrības līdzdalība un tīmekļa vietnē [www.esfondi.lv](http://www.esfondi.lv) apakšsadaļā Ministru kabineta noteikumi. |
| 2. | Sabiedrības līdzdalība projekta izstrādē | Nav saņemti sabiedrības pārstāvju priekšlikumi un iebildumi par noteikumu projektu pēc tā publicēšanas tīmekļa vietnē [www.fm.gov.lv](http://www.fm.gov.lv) un tīmekļa vietnē [www.esfondi.lv](http://www.esfondi.lv). |
| 3. | Sabiedrības līdzdalības rezultāti | Nav saņemti sabiedrības pārstāvju priekšlikumi un iebildumi par noteikumu projektu pēc tā publicēšanas tīmekļa vietnē [www.fm.gov.lv](http://www.fm.gov.lv) un tīmekļa vietnē [www.esfondi.lv](http://www.esfondi.lv). |
| 4. | Cita informācija |  Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Eiropas Savienības fondu vadībā iesaistītās institūcijas. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Jaunu institūciju izveide, esošu institūciju likvidācija vai reorganizācija nav paredzēta. MK noteikumu projekts neietekmē pārvaldes funkcijas un institucionālo struktūru, kā arī MK noteikumu projekts neietekmē pārvaldes cilvēkresursus. |
| 3. | Cita informācija | Nav |

Anotācijas III, IV un V sadaļa - MK noteikumu projekts šīs jomas neskar.

Finanšu ministres vietā – zemkopības ministrs J. Dūklavs

09.05.2016. 17:22

2132

I.Petrova,

Finanšu ministrijas

Eiropas Savienības fondu vadības un kontroles departamenta

Eiropas Savienības fondu tiesiskā nodrošinājuma nodaļas

juriskonsulte

67083941, inita.petrova@fm.gov.lv